LĪGUMS Nr. 1.9./29
par grants ceļu seguma uzturēšanas darbiem

Elektroniskā dokumenta parakstīšanas datums un vieta

Pašvaldības sabiedrība ar ierobežotu atbildību “GARKALNES KOMUNĀLSERVISS”, reģistrācijas numurs 40003708356 (turpmāk – Pasūtītājs), kuru, pamatojoties uz statūtiem, pārstāv valdes locekle Evita Rozenbaha-Kalniņa, no vienas puses, 
un 
SIA "DGR serviss", reģistrācijas Nr.44103035223  (turpmāk – Izpildītājs), kuru pārstāv valdes locekle Ilvija Liepiņa uz statūtu pamata, no otras puses, 
abi kopā turpmāk saukti Puses, katrs atsevišķi – Puse, 
pamatojoties uz Pasūtītāja rīkotā atklātā konkursa „Grants ceļu seguma uzturēšanas darbi”, identifikācijas Nr. PSIAGK 2026/7 (turpmāk– Konkurss), rezultātiem un Izpildītāja iesniegto piedāvājumu Konkursa iepirkuma priekšmeta daļā Nr.1., Nr.2 un Nr.3, turpmāk– Piedāvājums, savstarpēji vienojoties, bez maldības, viltus vai spaidiem noslēdz šādu līgumu, turpmāk– Līgums:

1. Līguma priekšmets
1.1. Pasūtītājs uzdod, bet Izpildītājs apņemas ar savu darbaspēku un tehniku veikt grants ceļu seguma uzturēšanas darbus, turpmāk – Darbi, Ropažu novada Stopiņu pagasta, Ropažu pagasta un Garkalnes pagasta, un Vangažu pilsētas administratīvajā teritorijā atbilstoši Pasūtītāja pieprasījumiem un norādījumiem, Līguma (tai skaitā, Līguma pielikumu) un normatīvo aktu prasībām šādās Konkursa iepirkuma priekšmeta daļās:
1.1.1. Grants ceļu seguma uzturēšanas darbi Stopiņu pagasta administratīvajā teritorijā;
1.1.2. Grants ceļu seguma uzturēšanas darbi Ropažu pagasta administratīvajā teritorijā;
1.1.3. Grants ceļu seguma uzturēšanas darbi Garkalnes pagasta un Vangažu pilsētas administratīvajā teritorijā.
1.2. Parakstot Līgumu, Izpildītājs apliecina, ka ir iepazinies ar Tehnisko specifikāciju un Līguma noteikumiem un atzinis tos par saistošiem un izpildāmiem. Izpildītājs apliecina, ka viņa rīcībā ir pietiekoši darbaspēka un nepieciešamās tehnikas resursi, lai savlaicīgi un kvalitatīvi veiktu Darbus.
1.3. Līguma darbības periods: 12 mēneši no Līguma spēkā stāšanās dienas vai līdz Līguma kopējās summas (katrā atsevišķajā iepirkuma priekšmeta daļā saskaņā ar Līguma 3.2.punktu) apguvei (atkarībā no tā, kurš nosacījums iestājas pirmais) . Puses ir tiesīgas pagarināt Līguma darbības termiņu, ja 12 mēnešu laikā no Līguma spēkā stāšanās dienas nav apgūta visa Līguma kopējā summa katrā atsevišķajā iepirkuma priekšmeta daļā saskaņā ar Līguma 3.2.punktu. 
1.4. Līguma 3.2.punktā norādītā Līguma kopējā summa ir maksimālā summa Līguma darbības periodā, un Pasūtītājam nav pienākums pasūtīt Darbus par pilnu Līguma 3.2.punktā norādīto Līguma kopējo summu.  
1.5. Līgums stājas spēkā ar tā abpusējas parakstīšanas brīdi. Līgums sagatavots elektroniski un parakstīts ar drošu elektronisko parakstu, kas satur laika zīmogu. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums.   

2. Darbu izpildes kārtība un termiņš
2.1. Izpildītājs Darbus veic, pamatojoties uz Pasūtītāja pieteikumiem. Darbu pieteikumā Pasūtītājs norāda Izpildītājam Darbu izpildes vietu un provizoriskos veicamo Darbu apjomus, uzaicinot Izpildītāju pirms Darbu izpildes uzsākšanas kopā ar Pasūtītāju apsekot Darbu izpildes vietas un saskaņot ar Pasūtītāju veicamo Darbu apjomus. Pasūtītājs apmaksā tikai tos Darbus, kuru apjomus Pasūtītājs ar Izpildītāju ir abpusēji saskaņojuši. 
2.2. Darbu izpildes vietas: Ropažu novada administratīvajā teritorijā. 
2.3. Darbu izpildes termiņš: katrā atsevišķajā pieteikumā pieteikto Darbu izpildes termiņš tiek noteikts 2 (divu) darba dienu laikā no pieteikuma veikt Darbus saņemšanas dienas. Ja nepiemērotu laika apstākļu dēļ pieteiktos Darbus nav iespējams izpildīt 2 (divu) darba dienu laikā, Puses rakstiski vienojas par garāku Darbu izpildes termiņu. 

3. Līguma kopējā summa un norēķinu kārtība
3.1. Maksa par 1 (vienas) vienības (km, pārg.km vai m3) Darba pozīcijām ir norādīta Līguma 2.pielikumā “Finanšu piedāvājums”. 
3.2. Līguma kopējā summa tiek noteikta līdz EUR 70 000,00 (septiņdesmit tūkstoši eiro, 00 centi) apguvei, kas sastāv no Līguma kopējās summas daļām:
3.2.1. iepirkuma priekšmeta daļā Nr.1 “Grants ceļu seguma uzturēšanas darbi Stopiņu pagasta administratīvajā teritorijā” – līdz EUR 10 000,00 (desmit tūkstoši eiro, 00 centi) bez PVN apguvei;
3.2.2. iepirkuma priekšmeta daļā Nr.2 “Grants ceļu seguma uzturēšanas darbi Ropažu pagasta administratīvajā teritorijā” – līdz EUR 35 000,00  (trīsdesmit pieci tūkstoši eiro, 00 centi) bez PVN apguvei; 
3.2.3. iepirkuma priekšmeta daļā Nr.3 “Grants ceļu seguma uzturēšanas darbi Garkalnes pagasta un Vangažu pilsētas administratīvajā teritorijā” – līdz EUR 25 000,00  (divdesmit pieci tūkstoši eiro, 00 centi) bez PVN apguvei.
3.3. Papildus Līguma 3.2.punktā noteiktajai Līguma kopējai summai Pasūtītājs maksā PVN normatīvos aktos noteiktā kārtībā. 
3.4. Viena km, pārg.km vai m3 izcenojums tiek fiksēts uz visu Līguma darbības laiku un netiek paaugstināts, tajā ir iekļautas visas izmaksas, kas saistītas ar Darba veikšanu, tai skaitā Darba veikšanā izmantojamie materiāli, degvielas izmaksas, darba alga, tehnikas pārvietošanas izmaksas  līdz Darba vietai un atgriešanās bāzē,  kā arī visi nodokļi, nodevas un citi maksājumi, atskaitot PVN.
3.5. Pasūtītājs veic apmaksu par izpildītajiem Darbiem 20 (divdesmit) darba dienu laikā no  attiecīgo Darbu pieņemšanas – nodošanas akta abpusējas parakstīšanas un atbilstoša rēķina saņemšanas dienas. 
3.6. Maksājumi tiek veikti ar bezskaidras naudas norēķinu Izpildītāja norādītajā bankas kontā. Par apmaksas dienu tiek uzskatīta tā diena, kad Pasūtītājs veicis pārskaitījumu uz Izpildītāja bankas kontu.

4. Līgumslēdzēju Pušu saistības un atbildība
4.1. Izpildītājs apņemas:
4.1.1. veikt Darbus Līgumā noteiktajā kārtībā.
4.1.2. uzdotos Darbus veikt, ievērojot Latvijas Republikā spēkā esošos normatīvos aktus un saistošos noteikumus, kas regulē Līgumā noteikto Darbu veikšanu;
4.1.3. iesniegt Pasūtītājam pieņemšanas – nodošanas aktu par pilnā apjomā izpildītiem pasūtītajiem Darbiem ne vēlāk kā 3 (trīs) darba dienu laikā pēc Darbu pabeigšanas un pēc pieņemšanas - nodošanas akta abpusējas parakstīšanas, iesniegt Pasūtītājam rēķinu Darbu apmaksai;
4.1.4. ne vēlāk kā 3 (trīs) darba dienu laikā rakstiski brīdināt Pasūtītāju par neparedzētiem apstākļiem, kuri radušies pēc Līguma noslēgšanas no Izpildītāja neatkarīgu apstākļu dēļ, un kuri var ietekmēt veicamo Darbu izpildes termiņus un šā Līguma noteikumu izpildi;
4.1.5. nodrošināt, ka Darbus veic apmācīts un kvalificēts personāls, 
4.2. Pasūtītājs apņemas:
4.2.1. nodrošināt Izpildītāju ar precīziem veicamo Darbu norādījumiem, ievērojot Tehniskās specifikācijas prasības;
4.2.2. kopā ar Izpildītāju veikt Darbu izpildes vietu apsekošanu un saskaņot veicamo Darbu apjomus.
4.2.3. pieņemt izpildītos Darbus, iepriekš pārliecinoties par to kvalitāti un faktiski izpildīto apjomu;
4.2.4. samaksāt Līgumā noteikto summu par kvalitatīvu Darbu izpildi noteiktajā termiņā;
4.2.5. izstrādāt ar Darbu veikšanu saistīto dokumentāciju (ja tā ir nepieciešama).
4.3. Līgumā noteikto saistību neizpildīšanas gadījumā, vainīgā Puse atlīdzina otrai Pusei zaudējumus, kā arī izdevumus, kas radušies saistībā ar Līgumā noteikto saistību neizpildi. 
4.4. Par Līgumā noteikto Darbu apmaksas termiņa neievērošanu Pasūtītājs maksā Izpildītājam līgumsodu 0,1% apmērā no termiņā nesamaksātās summas par katru nokavējuma dienu, bet ne vairāk kā 10 % (desmit procentus) no nesamaksātās Darbu summas, ja Izpildītājs šādu līgumsodu ir pieprasījis.
4.5. Par Līgumā norādīto Darbu izpildes termiņa nokavējumu Izpildītājs maksā Pasūtītājam līgumsodu 0,1% apmērā no Darbu kopējās cenas (Līguma kopējās summas) par katru nokavēto dienu, bet ne vairāk kā 10% (desmit procentu) no Līguma kopējās summas, ja Pasūtītājs šādu līgumsodu ir pieprasījis. 
4.6. Līgumsoda samaksa neatbrīvo Puses no saistību izpildes.
4.7. Ja Darba izpilde ir aizkavējusies vairāk par 2 (divām) nedēļām pēc Līgumā norādītā Darba izpildes termiņa, Pasūtītājam ir tiesības vienpusēji lauzt Līgumu, nosūtot rakstisku paziņojumu Izpildītājam. Šajā punktā noteiktajā gadījumā Līgums uzskatāms par lauztu 7 (septītajā) dienā pēc rakstiskā paziņojuma nodošanas pastā. 
4.8. Pasūtītājs ieskaita kārtībā ir tiesīgs ieturēt līgumsodu no Izpildītājam izmaksājamās Līguma summas.

5. Darbu izpildes kārtība, Darbu nodošana un pieņemšana
5.1. Izpildītājs sagatavo Darbu nodošanas-pieņemšanas aktu par veikto Darbu pieņemšanu, ko paraksta Līgumā norādītie Izpildītāja un Pasūtītāja pārstāvji.
5.2. Pasūtītāja pārstāvis organizē izpildīto Darbu pārbaudi.
5.3. Pasūtītājs ir tiesīgs nepieņemt Darbus, ja tie nav pabeigti vai atklāti būtiski trūkumi. Ja pieņemšana nenotiek minēto iemeslu dēļ, tad Izpildītājam pēc Darbu pabeigšanas vai trūkumu novēršanas vēlreiz rakstiski ir jāpaziņo par Darbu pabeigšanu Pasūtītājam. Darbu pieņemšana neatbrīvo Izpildītāju no pienākuma novērst trūkumus, kas nebija konstatējami Darbu pieņemšanas laikā.

6. Nepārvarama vara un ārkārtējie apstākļi
6.1. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas apstākļu rezultātā, kuru darbība sākusies pēc Līguma noslēgšanas un kurus nevarēja iepriekš ne paredzēt, ne novērst. Pie nepārvaramas varas un ārkārtēja rakstura apstākļiem pieskaitāmi: stihiskas nelaimes, avārijas, katastrofas, epidēmijas, epizootijas un kara darbība, nemieri, blokādes, valsts varas un pārvaldes institūciju lēmumi, kurus izmainīt nav pasūtītāja spēkos.
6.2. Pusei, kas atsaucas uz nepārvaramas varas apstākļiem, nekavējoties par to rakstiski jāpaziņo otrai Pusei, norādot  ārkārtējo apstākļu darbības raksturojumu un iespējamo to darbības  laiku. Ja netiek izpildītas minētās prasības, attiecīgā Puse nevar atsaukties uz nepārvaramas varas apstākļiem kā savu līgumsaistību nepienācīgas izpildes pamatu.
6.3. Ja nepārvaramas varas apstākļu un to seku dēļ nav iespējams izpildīt Līgumā paredzētas saistības ilgāk kā trīs mēnešus, Puses pēc iespējas drīzāk sāk sarunas par Līguma izpildes alternatīviem variantiem, kuri ir pieņemami abām Pusēm, un izdara attiecīgus grozījumus Līgumā vai arī lauž Līgumu.

7. Līguma grozīšanas, izbeigšanas kārtība
7.1. Puses, savstarpēji vienojoties, ievērojot Publisko iepirkumu likuma 61.panta noteikumus, ir tiesīgas izdarīt izmaiņas Līgumā. Ikviena Līguma izmaiņa tiek noformēta rakstveidā un Pušu parakstīta, ja vien šajā Līgumā nav noteikts citādāk. Jebkuras izmaiņas vai papildinājumi kļūst par neatņemamu Līguma sastāvdaļu.
7.2. Pasūtītājs ir tiesīgs izbeigt Līgumu ar Izpildītāju pēc savas iniciatīvas, nemaksājot Izpildītājam līgumsodu, bet brīdinot par Līguma izbeigšanu Izpildītāju rakstiski vismaz 7 (septiņas) darba dienas iepriekš un veicot savstarpējos norēķinus, jebkurā no šādiem gadījumiem:
7.2.1. ja Izpildītājs Darbus izpildījis kvalitātē, kas neatbilst Līgumā noteiktajām prasībām, un atkārtoti nav novērsis Darbu pārbaudes vai uzraudzības rezultātā atklātos defektus vai iebildumus pēc Pasūtītāja rakstiska brīdinājuma saņemšanas;
7.2.2. ja Izpildītājs Darbu izpildes gaitā atkārtoti neievēro Līguma noteikumus, izmanto nekvalitatīvas iekārtas vai pieļauj, ka Darbus veic speciālisti bez attiecīgas kvalifikācijas, darba atļaujas, pēc Pasūtītāja rakstiska brīdinājuma saņemšanas;
7.2.3. tiek pasludināts Izpildītāja maksātnespējas process vai tiek uzsākts Izpildītāja likvidācijas process. 
7.3. Puses vienojas, ka Izpildītājs ir tiesīgs izbeigt Līgumu pēc savas iniciatīvas, rakstiski brīdinot Pasūtītāju 1 (vienu) mēnesi iepriekš, ja Pasūtītājs neizpilda tam noteiktās maksājuma saistības ilgāk nekā 1 (vienu) mēnesi. 
7.4. Pasūtītājam ir tiesības vienpusēji atkāpties no Līguma izpildes, ja Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas (atbilstoši Starptautisko un Latvijas Republikas nacionālo sankciju likuma 11.1 panta trešajai daļai).

8. Pušu pārstāvji un kontaktinformācija.
8.1. Izpildītāja atbildīgais pārstāvis, kurš ir tiesīgs nodot Darbus un parakstīt pieņemšanas – nodošanas aktu: [..].
8.2. Pasūtītāja vārdā pieteikt Darbus, pieņemt Darbus un novērtēt to atbilstību Līguma noteikumiem, kā arī parakstīt pieņemšanas- nodošanas aktu ir tiesīgs:  [..]. 
8.3. Katrai Pusei ir tiesības jebkurā laikā mainīt vai atcelt savu pārstāvi, rakstiski informējot otru Pusi par pārstāvju nomaiņu. 

9. Nobeiguma noteikumi
9.1. Līguma tekstā neatrunātās Pušu attiecības tiek regulētas saskaņā ar Latvijas Republikas normatīvajiem aktiem. 
9.2. Ja kāds no Līguma noteikumiem zaudē spēku normatīvo aktu grozījumu gadījumā, puses vadās pēc spēkā esošajiem normatīvajiem aktiem.
9.3. Visas domstarpības un strīdi, kādi izceļas starp Pusēm saistībā ar Līguma izpildi, tiek atrisināti savstarpēju pārrunu ceļā, panākot vienošanos. Ja vienošanās netiek panākta 20 (divdesmit) dienu laikā, tad strīds tiek risināts saskaņā ar Latvijas Republikas normatīvajiem aktiem.
9.4. Līgumam ir pievienoti pielikumi:
Pielikums Nr.1 – Tehniskā specifikācija.	
Pielikums Nr.2 – Finanšu piedāvājums. 

10. Pušu adreses, rekvizīti un paraksti

[..]
